Document ID: 32010R1054

KOMISSION ASETUS (EU) N:o 1054/2010,
annettu 18 päivänä marraskuuta 2010,
neuvoston asetuksen (EY) N:o 861/2006 täytäntöönpanoa koskevista yksityiskohtaisista säännöistä jäsenvaltioille yhteiseen kalastuspolitiikkaan sovellettavien seuranta- ja valvontajärjestelmien toteutuksesta aiheutuvien menojen osalta annetun asetuksen (EY) N:o 391/2007 muuttamisesta
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen,
ottaa huomioon yhteisen kalastuspolitiikan täytäntöönpanoa ja kansainvälisen merioikeuden alaa koskevista yhteisön rahoitustoimenpiteistä 22 päivänä toukokuuta 2006 annetun neuvoston asetuksen (EY) N:o 861/2006 (1) ja erityisesti sen 31 artiklan,
sekä katsoo seuraavaa:
(1)
Unioni on vuodesta 1990 rahoittanut jäsenvaltioiden toimia kalastuksenvalvonnan ja sääntöjen täytäntöönpanon alalla erityisesti neuvoston asetuksessa (EY) N:o 2371/2002 (2) vahvistettujen yhteisen kalastuspolitiikan tavoitteiden mukaisesti.
(2)
Asetuksessa (EY) N:o 861/2006 säädetään muiden toimien ohella unionin rahoitustoimenpiteistä kalastuksen valvonnan, tarkastusten ja tarkkailun osalta kaudella 2007-2013. Komission asetuksessa (EY) N:o 391/2007 (3) vahvistetaan kyseisten toimenpiteiden täytäntöönpanoa koskevat yksityiskohtaiset säännöt.
(3)
Moitteettoman varainhoidon periaatteen mukaisesti jäsenvaltioiden on ilmoitettava selkeästi, mitä sääntöjä on noudatettava, jotta voi saada unionin rahoitustukea kalastuksenvalvonnan ja sääntöjen täytäntöönpanon alalla aiheutuviin menoihin.
(4)
Kansallisiin valvontaohjelmiin myönnettävään unionin rahoitusosuuteen sovellettavia sääntöjä olisi yksinkertaistettava ja selkeytettävä.
(5)
Koska jäsenvaltiot saattavat joidenkin suurten investointien tapauksessa tarvita oikeudellisen ja talousarviositoumuksen tekemiseksi enemmän aikaa kuin nykyisin on sallittua ja jotta vähennettäisiin korvauksiin liittyviä ongelmia tulevaisuudessa, olisi sovellettava pidempää määräaikaa 22 päivästä kesäkuuta 2010 eli päivästä, jona ensimmäinen vuotta 2010 koskeva komission rahoituspäätös annettiin.
(6)
Jos aluksia ja ilma-aluksia ei käytetä 100-prosenttisesti kalastuksen valvontaan, korvauksen määrän olisi vastattava niiden käyttöprosenttia.
(7)
Ennakkorahoitushakemukseen olisi sisällytettävä asianomaisen hallinnonalan ja toimittajan välinen sopimus ainoastaan, jos tällainen sopimus on hankkeen luonteen kannalta tarpeen.
(8)
Sen vuoksi asetusta (EY) N:o 391/2007 olisi muutettava.
(9)
Tässä asetuksessa säädetyt toimenpiteet ovat kalastus- ja vesiviljelyalan komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 391/2007 seuraavasti:
1)
Korvataan 4 artikla seuraavasti:
”4 artikla
Menoihin sitoutuminen
1. Jäsenvaltioiden on tehtävä oikeudelliset ja talousarviositoumukset toimista, joiden katsotaan voivan saada asetuksen (EY) N:o 861/2006 21 artiklassa tarkoitetulla päätöksellä myönnetyn rahoitusosuuden, 12 kuukauden kuluessa sen vuoden päättymisestä, jona ne saivat tiedoksi tällaisen päätöksen.
2. Sen estämättä, mitä 1 kohdassa säädetään, jäsenvaltioiden on tehtävä oikeudelliset ja talousarviositoumukset hankkeista, jotka koskevat alusten ja ilma-alusten hankintaa tai uudenaikaistamista, 24 kuukauden kuluessa sen vuoden päättymisestä, jona ne saivat tiedoksi asetuksen (EY) N:o 861/2006 21 artiklassa säädetyn päätöksen.
3. Edellä olevaa 2 kohtaa sovelletaan 22 päivästä kesäkuuta 2010 eli päivästä, jona ensimmäinen vuotta 2010 koskeva komission rahoituspäätös annettiin.”.
2)
Korvataan 6 artiklan 2 kohta seuraavasti:
”2. Ilma-alusten ja alusten hankinnasta ja nykyaikaistamisesta aiheutuneet menot ovat korvauskelpoisia siinä määrin kuin alukset ovat liitteen III mukaisia ja niitä käytetään kalastuksen seurantaan ja valvontaan kyseisen jäsenvaltion ilmoituksen mukaisesti vähintään 25 prosenttia ajasta. Jos aluksia tai ilma-aluksia käytetään kalastuksen seurantaan ja valvontaan vähemmän kuin 100 prosenttia ajasta, korvauksen määrän on vastattava niiden käyttöprosenttia.”.
3)
Korvataan 10 artiklan 2 kohta seuraavasti:
”2. Jos hanke on luonteeltaan sellainen, että asianomaisen hallinnonalan ja toimijan välistä sopimusta edellytetään, jäsenvaltion hakemuksen liitteenä on oltava oikeaksi todistettu jäljennös kyseisestä sopimuksesta.”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä marraskuuta 2010.

Labels: 2
6